शीघ्र ही बाजार में एक ऐसा संगीत अलबम आने वाला है जिसमें महात्मा गांधी के प्रिय भजन संकलित हैं। इनमें से एक भजन 'ओ नम्रता के सागर' तो स्वयं महात्मा गांधी की रचना है। महात्मा गांधी द्वारा रचित इस दुर्लभ भजन के अस्तित्व के बारे में गांधी परिवार को भी कोई जानकारी नहीं थी। सर्वविदित है कि जीवन के अंतिम कुछ वर्षों में महात्मा गांधी बिरला परिवार के अतिथि रहे थे और वे दिल्ली स्थित बिरला हाउस में ही शहीद हुए थे। इसी बिरला भवन में बिरला परिवार को तीन वर्ष पहले अचानक यह भजन मिला। अब आदित्य बिरला समूह ने यह निर्णय किया है कि इसे सुरूचिपूर्ण ढंग से जनता को भेंट किया जाना चाहिए इस प्रकार यह विशिष्टï अलबम प्रस्तुत किया जा रहा है। इसकी खास बात यह है कि दक्षिण भारत के प्रसिद्ध संगीत निर्देशक इल्लायाराजा के संगीत निर्देशन में बने इस अलबम में महात्मा गांधी द्वारा रचित भजन 'ओ नम्रता के सागर' को अमिताभ बच्चन के स्वर में प्रस्तुत किया जा रहा है। अन्य भजन पं. भीमसेन जोशी, पं. अजय चक्रवर्ती और परवीन सुल्ताना से गवाये गये हैं। साथ में प्रसिद्ध संगीत निर्देशक स्वर्गीय नौशाद की कमेन्ट्री भी सुनाई देगी ।